Gombos Tamás

**ÖLTÖZTETŐK**

egyfelvonásos

TIVADAR

ISTVÁN

NŐ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*1.*

*A színpad egyik oldalán egyszerű fa íróasztal. Egy zöld ernyős lámpa világítja meg az asztallapon heverő fehér lapokat. Az asztal melletti két széken TIVADAR és ISTVÁN ülnek. Mögöttük ruhafogas, tavaszi kabátokkal.*

*A másik oldalon, hátrébb a félhomályban, fehér lepellel letakart test.*

*CSEND*

ISTVÁN (a mobilját nyomkodja) El szabad temetni keresztényi módon azt a tegnapelőtti lányt?

TIVADAR (a papírjai fölött matat) Ezt meg hogy érted?

ISTVÁN Hát, pap, meg mise, meg minden... Mert hogy mégiscsak vízbe fojtotta magát.

TIVADAR Hát, el bizony, én amondó vagyok. Ezért fizettek érte rendesen, hogy megcsináljuk szépre, hamvasra.

ISTVÁN Az már igaz. De attól még nem biztos, hogy papot is tudnak szerezni neki.

TIVADAR A halottkém jelentése a családot illeti. Ha olyan paphoz viszik, aki nem ismeri az esetet, akkor megadja neki a keresztény végtisztességet.

ISTVÁN És ha ismeri az esetet? Vagy a rokonok kikotyogják?

TIVADAR Akkor egy szép kis összeget felajánlanak az eklézsiának, oszt kalap, kabát.

ISTVÁN Az is igaz.

TIVADAR Téged meg mi lelt? Mit érdekel, hogyan temetik el? Talán ismerted?

ISTVÁN Nem. Nem ismertem. Bár, itt egy kicsit mindegyik ismerőssé válik.

TIVADAR (idegesen) Két éve tanítgatlak, nem is vagy ügyetlen gyerek, de megmondtam: ezek itt, mindegyik, érted, mindegyik, csupán kuncsaft. Megértetted? Meló. Megcsinálod, érted? Vágod, összevarrod, ahogy mondom neked, ahogy a dokik kérik, ahogy a hozzátartozók kérik. Világos? Sminkelünk, parókát rakunk, műkörmöt. Öltöztetünk. Ennyi. És illedelmesen elbúcsúzunk, és megköszönjük a pénzt, amit a zsebünkbe csúsztatnak.

ISTVÁN Persze. Nem kell elismételned.

TIVADAR Akkor meg?

ISTVÁN Csak dumálunk. Mit húzod fel magad?

TIVADAR Nem húzom fel magam.

ISTVÁN De. Mert szerintem neked is nagyon tetszett a csaj.

TIVADAR Te hülye vagy!

ISTVÁN Nézd már! Beletrafáltam a pasasba! Látom az arcodon, Tivadar bátyám!

TIVADAR Na, azt láthatod, kispista! Mert semmi sincs az én arcomon.

ISTVÁN Látom, amit látok, Tivadar bátyám!

TIVADAR Ne Tivadar bátyámozz, Istikém.

ISTVÁN Most mi van?

TIVADAR Semmi.

ISTVÁN Akkor?

TIVADAR Akadj már le a témáról.

*Csend. TIVADAR a papírokat töltögeti, ISTVÁN megint a mobilját nyomogatja.*

TIVADAR Van valami új?

ISTVÁN Már több mint száz halott. Minket is elkap a hullám, az biztos.

TIVADAR Téged nem. Te fiatal vagy, de én...

ISTVÁN Nem úgy értem. Hanem itt lenn. Megnövekszik majd a forgalom.

TIVADAR Ja, persze. Ha bedurvul a szitu, készülj, hogy itt dekkolunk éjjel-nappal.

ISTVÁN De varrni nem kell, csak legfeljebb sminkelni, meg ilyesmi.

TIVADAR Te azzal ne foglalkozz, mi kell, mi nem kell. Mondom, aztán csinálod, vili?

ISTVÁN Vili.

*Megint csend. ISTVÁN a háta mögött lévő letakart testre mutat.*

ISTVÁN Ez van ma estére csak, ugye?

TIVADAR Igen. Valamikor most jönnek, és meghozzák a ruháit. Tíz perc szerintem.

ISTVÁN Sima öltöztetés?

TIVADAR Ja. Meg szerintem smink. Ennyi. Utána húzhatunk haza.

ISTVÁN Ja.

TIVADAR Még mindig a kis dzsipó lánnyal laksz?

ISTVÁN Ja.

TIVADAR (nevet) És anyád mit szól hozzá?

ISTVÁN Nem beszélünk.

TIVADAR Még mindig nem beszéltek? Vagy beszéltetek, de megint összevesztetek?

ISTVÁN Még mindig nem beszélünk.

TIVADAR És mennyi ideje?

ISTVÁN Kábé, úgy két hónapja.

TIVADAR Beszarok. Ölég nagy bunyevác vagy.

ISTVÁN Hát persze. Én vagyok a bunkó...

TIVADAR Miért, szerinted ki? Az anyád, az az anyád. De elmondtad neki, hogy itt dolgozol.

ISTVÁN Még nem.

TIVADAR Beszarok. Két éve vagy itt, de nem mondtad el neki. Mégis mit képzelsz? És még nem te vagy a bunkó?

ISTVÁN Ne izélgess már, Tivadar bátyám!

TIVADAR Akkor?

ISTVÁN Mi akkor? Anyám mélyen vallásos asszony. Kiborulna, ha megtudná, hogy halottakban matatok.

TIVADAR Mert most marha jó a viszonyotok. A dzsipó csajról tud?

ISTVÁN Tud. De azon is lelkizett nekem. A nagy katolikus.

TIVADAR Csak félt.

ISTVÁN Mitől? Mert egy cigány csajt szeretek? Elvileg nem a szeretet vallása az övé? Engem is marhára be akart vonni, meg minden. Aztán megretten egy lánytól, csak mert nem fehér a bőre.

TIVADAR A katolikusoknál valahogy ez a kettő összefér. A faji szarakodás miatt még nyitva számukra a Mennyek országa. Fogadd el. Az anyád. Az egyetlen rokonod, nem?

ISTVÁN Apám nem lenne ilyen, az tuti.

TIVADAR Értem.

*Hallgatnak. Aztán megszólal Tivadar telefonja.*

TIVADAR Halló? ...igen. Itt vagyunk, várjuk. ...kérem, viszhall. Na, mindjárt itt van a nő.

ISTVÁN Egyébként akkor kezdett megromlani a viszonyunk, amikor apa meghalt.

TIVADAR Értem.

*TIVADAR kinyitja az asztalajtót, és egy kólás flakont húz elő, és két üvegpoharat. Az asztalra teszi, és tölt mindkettőjüknek.*

TIVADAR Ebből nyakalj be egy-két pohárral, nehogy elaludj nekem. Későig leszünk.

ISTVÁN Mert?

TIVADAR A nő sminkelést is kért. Nagyon oda van.

*TIVADAR kólát tölt a poharakba. A mellényzsebéhez nyúl, és egy unikumos laposüvegből löttyint egy adagot a saját poharába.*

ISTVÁN Nekem nem öntesz?

TIVADAR Nem. Majd, ha annyit tudsz, mint én.

ISTVÁN Korona van. Ne izélj már, Tivadar bátyám!

TIVADAR Na, jó...

*TIVADAR István poharába is önt az unikumból. Koccintanak, isznak.*

*(CSEND) ISTVÁN a mobilján olvasgat.*

ISTVÁN Már közel kétszáz ezer halott. Világszerte.

TIVADAR Figyelj, nekünk nem változik semmi. Legfeljebb többet öltöztetünk a szokásosnál.

ISTVÁN Te nem aggódsz?

TIVADAR Min? Hogy arat a halál? Eddig is aratott. Csak most kicsit előrébb lépett a színfalak mögül.

ISTVÁN Ennyi?

TIVADAR Ennyi. Csak maszkban meg kesztyűben kell lemennem tejért meg kenyérért.

ISTVÁN Nem is iszol tejet.

TIVADAR Képletesen értettem.

ISTVÁN Képletesen... Értem.

TIVADAR Neked ugyanennyire változott. Hullákkal foglalkozol, hazamész, megdöngeted a dzsipó csajodat, és kész. Anyádat meg ugyanúgy nem hívod föl.

ISTVÁN Hát, ja. Kábé. De meccsek sincsenek, meg semmi sincs.

TIVADAR Majd lesznek. Ennek is vége lesz. Aztán jön más.

ISTVÁN De ez olyan... olyan, izé, na, segíts már.

TIVADAR Globális?

ISTVÁN Ez az! Globális! Érted, Tivadar bátyám! Globális. Ecuadorban ugyanaz van. Az USÁ-ban ugyanaz van. Mint spanyolban meg olaszban. Nálunk még jobb is, nem?

TIVADAR De. Nálunk jobb. Marha jó.(sóhajt)

ISTVÁN Brunyálnom kell. De lehet, szarnom is kell.

*ISTVÁN feláll, fogja a mobilját, és elindul kifelé a színpadról.*

TIVADAR Értem. Örülök, hogy részletesen beavattál, mire készülsz.

ISTVÁN Már, ha aggódnál, hol vagyok.

TIVADAR (bólint) Így már biztosan nem fogok...

*ISTVÁN el. TIVADAR felteszi a lábát az asztalra, szürcsöli az unikumos kóláját, megnézi az óráját.*

*CSEND*

*2*.

*Kopogás. Egy NŐ lép be, tétován, kezét tördelve. Karján nagy nejlonszatyorral megáll az asztal előtt.*

NŐ Jó estét.

TIVADAR Jó estét. Fogadja részvétem.

NŐ (zavartan) Köszönöm... Itt van minden. A ruha és a cipő is. Hoztam illatszereket is. Nem is tudom...

TIVADAR Tegye csak le ide.

NŐ A haját... azt is meg tudja csinálni? Mármint, - jaj istenem.

TIVADAR Fazonra szeretné?

NŐ (hálával) Igen.

TIVADAR És milyen fazonra?

*A NŐ a kézitáskájában kotorászik. A normálisnál kissé hosszabban. Körülményesen előhalász egy fényképet. És TIVADAR elé teszi az asztalra.*

NŐ Ilyenre szeretném. Mármint a haját.

TIVADAR (bólint) Nem lesz gond. Meg tudjuk csinálni.

NŐ (sóhajt) Köszönöm. És... mennyibe is kerül mindez?

TIVADAR A megbeszélt árban ez is benne van.

NŐ (sírva fakad) Istenem... édes istenem!

*A NŐ lerogy a másik székre, és a tenyerébe temeti az arcát.*

NŐ (szipog) Ne haragudjon. Csak tudja...

TIVADAR Ne szabadkozzon. Megértem.

NŐ (felbátorodva) Annyira jól megvoltunk. Mert, tudja, fiatalon, régen, már együtt voltunk. A szerelemben.

TIVADAR Értem.

NŐ Aztán az élet máshogy hozta. Tudja, Isten próbára tett mindkettőnket.

TIVADAR Igen...

NŐ (megint sír) De ez a koronavírus. Hogy pont őt. Persze a vérnyomásával gondok voltak. De akkor is. Nem is járt el. Én vásároltam be. Maszkban, kesztyűben. És megfertőztem.

TIVADAR Ne hibáztassa magát. A vírus mindenhol ott van.

NŐ Mindegy is...

*CSEND*

TIVADAR Holnap reggelre elkészülünk.

NŐ (nem figyel) Egy hét alatt elvitte. Most mondja meg. Olyan kegyetlen ez az egész... (felriad) Bocsásson meg, mit is mondott?

TIVADAR Hogy holnap reggelre elkészülünk az öltöztetéssel és mindennel.

NŐ Értem. Köszönöm.

3.

*ISTVÁN visszajön. Megáll. Egymást nézik a NŐvel.*

*CSEND*

ISTVÁN Szia anya...

NŐ Szia... hát te... mit keresel itt?

ISTVÁN Itt dolgozom.

NŐ (nagy levegőt vesz) Értem.

ISTVÁN Te mit keresel itt, anya?

NŐ Ruhákat hoztam...

ISTVÁN Ki ez neked, anya?

NŐ Ez az ember... ezt a férfit... őt... hát, őt szerettem.

ISTVÁN Őt szeretted... (közelebb lép) És... mióta?

TIVADAR Én kimegyek, elszívok egy cigit.

ISTVÁN (dühösen) Maradj! Nem is dohányzol.

*TIVADAR lassan visszaül a székre. Elővesz még egy poharat.*

TIVADAR (a nőhöz) Kér egy kis lélekerősítőt?

NŐ Kérek. Köszönöm.

*TIVADAR tölt az unikumból a vizespohárba. A NŐ elveszi, kiissza.*

ISTVÁN És mióta?

NŐ (távoli hangon) Mit mióta?

ISTVÁN Mióta szeretted?

NŐ (leül) Túl régóta...

ISTVÁN Ez... ez remek. És apa? Ő is tudott róla?

NŐ (Tivadarhoz) Rá lehet itt gyújtani?

TIVADAR Attól tartok, asszonyom, hogy nem.

NŐ Most az egyszer?

TIVADAR Ne haragudjon meg, de...

NŐ Áh, hagyjuk. Nem érdekes.

ISTVÁN Engem érdekel. Nagyon is!

NŐ Fiam...

ISTVÁN (a szavába vág) Apa tudott róla?

NŐ Nem.

ISTVÁN (dühösen) Hogy volt képed...

NŐ Nem volt miről tudnia. Érted? Miután szakítottunk, akkor kezdtem apáddal járni.

ISTVÁN És?

NŐ Nem értem... és megszülettél...

ISTVÁN És akkor most?

NŐ Apád halála után újra találkoztunk.

ISTVÁN És mégis mikor akartad elmondani, anya?

NŐ Már az elején. Szerettük volna mindketten elmondani.

ISTVÁN Mi van?

TIVADAR István, nem tetszik a hangnem.

ISTVÁN Tessék?

TIVADAR Itt ne beszélj ilyen hangon.

NŐ (Tivadarhoz) Hagyja...

*CSEND*

*TIVADAR tölt, mindhárman isznak.*

ISTVÁN (Tivadarhoz) Anyám, a hívő katolikus.

TIVADAR Neked mi bajod van, haver?

ISTVÁN Nem is tudom...

NŐ (Tivadarhoz) Nem mindig ilyen nehéz vele. Pontosabban: nem mindig volt ilyen nehéz vele.

TIVADAR Nekem nem kell magyaráznia. Van két fiam...

ISTVÁN (Tivadarhoz) Akkor, megcsináljuk a melót? (megfogja a ruhás nejlonzacskót) Túl alarok lenni rajta.

NŐ (összerezzen) István...

ISTVÁN Mi van?

NŐ (zavartan) Te fogod csinálni?

TIVADAR (a nőhöz) Ha beszélni akarnak, menjenek. Megcsinálom egyedül. Nem gond.

NŐ Nem is tudom... Ez a helyzet, olyan...

ISTVÁN Mert koronavírusban halt meg?

NŐ Olyan más. Olyan mássá lett. Így. Itt. Most.

ISTVÁN Ez a munkám. Koronavírus ide, koronavírus oda. Innen nézve tök mindegy, ki honnan jön.

NŐ Nem úgy értettem.

ISTVÁN Akkor hogyan értetted, anya?

NŐ Ennek így kellett lennie.

ISTVÁN Minek? Hogy meghalt koronavírusban? Hogy én itt vagyok? Hogy te itt vagy?

NŐ Hogy itt vagyunk. Mindnyájan.

ISTVÁN És akkor mi van? Néhány napja egy vízbe fúlt lányt csinosítottam. Nagyon szép lett, bárcsak láttad volna! Bizonyára annak is így kellett lennie. Beleölte magát a folyóba. Igy kellett lennie, nem? Igaz anya?

TIVADAR Ebből elég legyen!

ISTVÁN De lehet a víz ölte belé magát, és a folyó lett öngyilkos benne. A tekintetében. Lehet, nem anya?

NŐ Kisfiam! Nem érted.

ISTVÁN Persze, hogy nem értem. Egy cigánylánnyal élek. Hogyan is érthetnék bármit is. Na ehhez mit szólsz?

NŐ Mit szólhatnék? Ha szeretitek egymást, legyetek boldogok.

ISTVÁN Most már legyünk boldogok... Ahogy te ezzel a pasival?

NŐ (dacosan) Igen! Képzeld, ahogyan én vele!

ISTVÁN És apa? Vele mi volt?

NŐ Rendes ember volt.

ISTVÁN Áh, hagyjuk ezt.

NŐ Tényleg, hagyjuk.

*CSEND*

TIVADAR Asszonyom, nem akarok udvariatlan lenni, de kérem, távozzon, és az utasításainak megfelelően, felöltöztetjük a megboldogultat.

NŐ Nem!

TIVADAR (kissé zavartan) Mi az, hogy nem? Mire érti?

NŐ Nem megyek sehova.

ISTVÁN Anya, megoldjuk. Rendben?

NŐ Nem! Itt kell maradnom.

ISTVÁN Na, ebből elegem van.(menne)

NŐ Nem mész sehova!

ISTVÁN Mi lelt, anya?

NŐ Felöltözteted.

ISTVÁN Rendben. menj ki, és megcsináljuk. Rendesen. Ígérem. Nem kell aggódnod.

NŐ Nem! Én is segítek. Együtt csináljuk.

TIVADAR Ahogy óhajtja...

ISTVÁN De Tivadar bátyám, ilyet lehet?

TIVADAR Most lehet.

ISTVÁN Hogy-hogy?

TIVADAR Mert azt mondtam.

NŐ (Tivadarhoz) Köszönöm. De előtte valamit kell mondanom a fiamnak...

TIVADAR Értem. Előre megyek előkészítem a testet, és ti ráadjátok a ruháit. Ez rendben lesz így?

*ISTVÁN bólint, TIVADAR hátra csoszog a színpad mélyébe a fekvő, letakart testhez. ISTVÁN leül. A NŐ leül vele szemben az asztalhoz.*

*4*.

NŐ Az a férfi... nem is tudom, hogyan mondjam el neked...

ISTVÁN Akkor ne mondd el, anya.

NŐ De meg kell értened, miért akarom, hogy együtt csináljuk.

ISTVÁN (sóhajt) Lehet, még értem is, anya. Nem nézed ki belőlem, de értem.

NŐ Ő nem csak életem szerelme volt, hanem...

ISTVÁN Édes istenem, anya! Tényleg ez kell most, itt?

NŐ Ha most nem mondom el, akkor nem tudom, mikor fogom. Nem leszek rá képes.

ISTVÁN Akkor nem mondod el. Fáradt vgyok, haza akarok menni.

NŐ (anyáskodva) Tényleg boldog vagy azzal a lánnyal?

ISTVÁN Elhiszed nekem?

NŐ Igen. Lehetséges.

ISTVÁN (keserűen) Rendes tőled!

NŐ Mondd, megnézted az arcát?

ISTVÁN Kiét? Ja, a pasasét? Nem különösebben. Csak annyira, amennyire a többiét.

NŐ Akarod, hogy meséljek rőla? Később?

ISTVÁN Mi van? Nem akarom. Egyáltalán nem akarom!

NŐ (merengve) Nem akarod tudni, ki volt?

ISTVÁN Tudom, ki volt. A férfi volt a másik életedből.

NŐ Az a másik élet... igen. A te másik életedből is.

ISTVÁN Nem akarom tudni, amire célozgatni akarsz. Érted?

NŐ (feladja) Értem.

ISTVÁN Akkor?

NŐ (bólint) Öltöztessük föl...

*ISTVÁN a hóna alá csapja a nejlonzacskót a ruhával és elviharzik. A nő kicsit tétovázik, feláll.*

NŐ (maga elé) Így jó…

*A NŐ István után megy.*

*CSEND*

*Aztán csak a nejlonzacskó zörgése hallatszik.*

*Sötét*

2020